istentisztelet, 2018. Augusztus 5.
A gyülekezet, akivel az Úr keze van
ApCsel 11:19–30
Lekció: Ézs 42:1–25

Milyen az ideális gyülekezet? Erre a kérdésre bizonyára sokrétű és hosszú válasz tudnánk adni. A kérdés azonban trükkösebb, mint gondolnánk. Isten kegyelméből az elmúlt évek során több gyülekezetben is megfordultam, és jó párszor lenyűgözött, amit ott tapasztaltam. Kárpátalján megérintett a gyülekezetek kedves vendégszeretete, amelyet szűkös anyagi lehetőségeik még inkább kiemeltek. Amerikában megütötte a fülemet az, amilyen felelősséggel egyes gyülekezetek beszéltek az anyagi jólétükről, és látszott a törekvés az adakozásra és mások megsegítésére. Minden egyes élmény után természetesen felmerült bennem, hogy mit lehetne a mi gyülekezetünkbe változtatni, hogy ilyenek vagy olyanok legyünk. Azután megértettem, hogy Budapest nem Kárpátalja, és Magyarország nem az Egyesült Államok. Mindez nem azt jelenti, hogy nem tanulhatunk egymástól, csak azt, hogy nincs egy ideális gyülekezet, amely minden országra és korra érvényes lenne.
Ez egy fontos bevezető az Apostolok Cselekedetéhez is. Ebben a könyvben több ideálisnak tűnő gyülekezettel is találkozunk. Ott van az első, jeruzsálemi gyülekezet, amely naponként összegyűlt, és olyan mély szolidaritás volt bennük egymás iránt, hogy a vagyonosabbak eladták földjeiket, hogy a szegényeken segítsenek. Vagy szemmel kísérhetjük az efézusi gyülekezet megalakulását Lídia és a filippi börtönőr megtérésével, amely a későbbiekben is bensőséges kapcsolatban maradt Pál apostollal. Ebbe a sorba illeszkedik az antiókhiai gyülekezet is.
Az itt olvasottak mindenképpen figyelemre méltóak. Legalább három utalás van a történetben arra, hogy Isten különleges módon munkálkodott ebben az időszakban. A 21. vers szerint „az Úr keze velük volt, úgyhogy sokan hittek, és tértek meg az Úrhoz.” A 24. vers újra ismétli a számbeli gyarapodást: „nagy sokaság csatlakozott az Úrhoz.” A 26. vers pedig ennek a gyülekezetnek a bizonyságtevő erejéről tesz tanúságot: „A tanítványokat először Antiókhiában nevezték keresztyéneknek.” Az antiókhiai közösséget joggal hívhatjuk példamutató gyülekezetnek. Nem mondhatjuk, hogy ez az ideális, hiszen Antiókhia nem Budapest, és az 1. század sem ugyanaz, mint a 21. Ám egy olyan gyülekezet, amelytől tanulhatunk – és Isten igéjének minden szava azért őriztetett meg számunkra, hogy azon elgondolkozzunk, és változzunk. Öt tanulságot emeljünk ki a mai alkalommal.
Krisztust bátran felvállaló gyülekezet (11:19–21)
Az első dolog, ami az antiókhiai testvérekről szembeötlő, hogy a bizonyságtételben készek voltak átlépni határokat. „Volt azonban közöttük [a Jeruzsálemből elmenekülő zsidók között] néhány ciprusi és cirénei férfi, akik amikor Antiókhiába érkeztek, a görögökkel is beszéltek, és hirdették nekik az Úr Jézust.” (11:20)
Mondhatnánk, hogy az antiókhiai evangélizáló gyülekezet volt, ám ez nem fedné teljesen a valóságot. Hiszen az igénk az előző versben mondja, hogy a többiek „senki másnak nem hirdették az igét, csak a zsidóknak.” Tehát nem csak az antiókhiaiak evangelizáltak. A többiek is hirdették az igét, felmutathatták erőfeszítéseiket és megnyugtathatták magukat, hogy ők eleget tettek a missziós parancsnak. És valljuk meg, hogy sok keresztyént még ennyi sem jellemez, hogy legalább a hozzájuk hasonszőrűeknek hirdetik az igét.
Ezek az antiókhiai férfiak azonban valami meglepőt tettek: átléptek egy határt. Nem kell a képzeletünkre bíznunk, hogy a zsidók mit gondoltak a pogányokról abban az időben. Az ApCsel 10-11. fejezetei pont ennek a problémának vannak szentelve. Először is leírják, hogy még Péter apostolnak is háromszor kellett látnia egy isteni látomást, hogy leküzdje ellenérzéseit, és elmenjen a  pogány Kornéliusz házába.
„Így szólt hozzájuk: Tudjátok, hogy mennyire tilos zsidó embernek más nemzetbelivel barátkozni vagy ahhoz bemenni, de nekem Isten megmutatta, hogy senkit se mondjak közönséges vagy tisztátalan embernek.” (10:28)
Majd ezután Péternek egy heves vitát kiváltó gyülekezeti alkalmon kellett bizonyítania a pogányok megtérésének a valódiságát, minek végén a Szentlélek munkájától meggyőzve így kiáltottak fel az atyafiak: „Eszerint hát Isten a pogányoknak is adott megtérést az életre!” (11:18) Önmagában ez a mondat rengeteget mond a zsidók gondolkodásáról. A pogányok más kasztba tartoztak: el voltak vágva az Istennel való közösségtől. Éppen ezért a velük való barátkozás vagy közösség szükségszerűen csak ártalmas lehetett. Nem volt remény számukra. Már-már kívül estek Isten hatalmán. Csak egyre voltak jók: hogy romlottságukkal intő példaként szolgáljanak.
Az antiókhiaiak pedig hit által átlépték a határt. Eljutottak arra a felismerésre, hogy ha Krisztusnak ereje van a zsidó megmentésére, akkor ereje lehet a pogányok szabadítására is. Ha Krisztus örömhír a zsidóknak, akkor talán örömhír lehet a pogányoknak is, nem?[footnoteRef:1] E Krisztusban bízó hittel átlépték a köztük lévő szakadékokat, és úgy tekintettek a pogányokra, mint hozzájuk hasonló barátokra, akiknek Krisztusra van szükségük. És Isten hatalmas dolgokat művelt e Krisztusra néző hiten keresztül. [1:  Bruce, F. F. (1988). The Book of the Acts. Grand Rapids, MI: Wm. B. Eerdmans Publishing Co., 225.] 

Isten tehát arra szólít, hogy legyünk Krisztust bátran felvállaló gyülekezet. Mindannyiunk környezetében vannak emberek, akiket meg sem közelítünk, vagy már lemondtunk róluk. Akiket lenézünk, bár valószínűleg nem tudatosan. Az emeleten lakó tetovált izompacsirtát. A hétvégenként hangos zenével bulizó viccmestert. A homoszexuális párt. Az okkulttal foglalkozó idős hölgyet. Az erőszakos Jehova tanúját. Nem lépünk feléjük. Elítéljük őket, és lemondunk róluk bűneik miatt.
Az antiókhiaiak ezzel a magatartással szembesítenek minket. És azt mondják, hogy Krisztusra kell nézni, akinél van erő az ő megváltoztatásukra is. Mert ő erős Megváltó és kegyelmes Megváltó, aki könyörült a bűnös nőn, Zákeuson vagy a kereszten lévő latron, akárcsak könyörülhet a te szomszédodon sem. Ha ezt elhiszed, és hajlandó vagy feladni magadat – félelmeidet, előítéleteidet –, akkor pedig bátran nyithatsz ez emberek felé is. Kedvességgel, vendégszeretettel, szolgálattal. És az Úr keze veled lesz.
Valami hasonló vezetett a feleségem megtéréséhez is. Erika Svájcban tanult egy évet angolul. Egy bérlakásokkal teli házban lakott egy magyar oszálytársnőjével. Körülötte mindenki németül beszélt, amit nem annyira értettek. Mégis volt egy öreg néni a folyosó végén, aki szóba állt velük. Aki mindig próbált valamivel kedveskedni nekik: gyümölccsel vagy csokival. És a beszélgetések során mindig valahogy Jézusnál lyukadt ki. Pedig olyan könnyű lett volna lemondani ezekről a nála 50-60 évvel fiatalabb, nyelvét nem beszélő diákokról. Ám Eszterli néni még arra is kész volt, hogy elmenjen Zürichbe, és az ottani keresztyén könyvesboltban keressen egy magyar nyelvű könyvet. Ez volt a „Jézus, a mi sorsunk”, aminek olvasása végül Erika megtéréséhez vezetett. Olyan könnyű lett volna kifogásokat keresni – de hála az Úrnak, hogy nem tette.
A jót bátorító gyülekezet (11:22–24)
A gyülekezet tehát növekedett, és a történések eljutottak a jeruzsálemi gyülekezet fülébe is. Ne feledjük, hogy Jeruzsálem nem csupán egy volt a gyülekezetek közül, hanem az apostoloknak, az egyház vezetőinek székhelye. Most egy kritikus pont következik: mit szólnak a héber-zsidó keresztyének mindehhez? Vajon túlzásnak, veszélyes újításnak minősítik?
Barnabás érkezése úgy hatott, mint felhők és hűs fuvallat érkezése a negyvenfokos nyári melegben. Mert Barnabás örvendezett, hiszen az Isten kegyelmét látta a történtekben. Sőt, bátorította őket a jóban való megmaradásra. 
Pedig lehetett volna másként is, nem? Koncentrálhatott volna Barnabás a veszélyekre, és meg nem oldott kérdésekre lehűtve az antiókhiaiak lelkesedését. Ám ő ehelyett gyönyörködött az Úr munkájában, nem akart magának nevet szerezni, hanem bátorította a testvéreket a jóban való kitartásra.
Miért volt ez lehetséges? Azért, mert „hittel teljes” ember volt: nem a látható akadályokra nézett, hanem az Úr erejére és hatalmára. És azért, mert „Szentlélekkel teljes” volt, és az önmaga dicsőségének keresése helyett az Urat szolgálta, és az ő országa növekedését kereste. Valóban hű volt a nevéhez: Barnabás volt, a vigasztalás fia (ApCsel 4:36–37). Mindez nem volt szokatlan tőle. Nem sokkal Pál megtérése után, amikor még a keresztyének általánosan féltek és tartottak a régen őket üldöző Saultól, Barnabás volt az, aki felkarolta őt, és „beajánlotta” az apostolokhoz (ApCsel 9:26–27). Miért? Mert meglátta az Úr munkáját az ő életében, és akarta, hogy az tovább növekedjen.
Mindezt Isten leíratta, hogy lássuk: Isten áldása van azon a gyülekezeten, ahol bátorítják egymást a jóra.  Amikor mások szolgálatát nem az alapján ítélem, hogy mennyire illeszkedik az eddigi megszokásokba, hanem hogy az Úr ügyét szolgálja-e vagy sem. Amikor tudom bátorítani a jót akkor is, ha nincs még minden kérdés tökéletesen megválaszolva. Ha tudok az ilyen testvérem mellé állni, és az elbátortalanítás helyett abban segíteni, hogy maradhatna meg állhatatos szívvel az Úr mellett. Mindehhez a Szentlélek átalakító munkája kell: ő tudja megzabolázni a nyelvemet, hogy ne kapjak le mást gyorsan, ő tud bölcsességet adni, hogy helyesen szóljak és bátorítsak.
Emlékszem az első fizetett munkámra. Egy hétre szegődtem el egy raktárba mindenesnek. Kerítést festettünk, rozsdás vasakat tisztítottunk, árut pakoltunk. Ahogy utólag visszagondolok, nem túl sok hasznom volt. Tapasztalatlan voltam, lassú és ügyetlen. Kétlem, hogy hoztam-e annyi hasznot a tulajdonosnak, mint amennyibe kerültem. Ám ő nem ezt nézte, hanem annyit látott, hogy itt van egy fiatal tizenéves, akinek elsősorban arra van szüksége, hogy a munka értékét és szeretetét megtanulja. Ha szólt valamiért, azért tette, hogy a munkámat jobban végezzem. Ám sose gúnyolódott – irgalmas volt velem, és a jóban erősített. Nem így kellene nekünk is?
Egymást felkaroló gyülekezet (11:25)
Majd Barnabás rövid időre elhagyja Antiókhiát. Miért? Azért, hogy felkutassa a Tárzuszban lévő (és valószínűleg szolgáló[footnoteRef:2]) Pál apostolt. Azzal a céllal, hogy segítségére legyen ebben a nagy és új munkában.  [2:  Bruce, F. F. (1988). The Book of the Acts. Grand Rapids, MI: Wm. B. Eerdmans Publishing Co., 227. n. 30.] 

Újra csak az emberi természetre hallgatva annyira máshogyan is alakulhatott volna mindez. Mit csinál az ember, ha rátalál egy mások által fel nem fedezett aranytellérre, amihez ő maga kevés? Minden bizonnyal elrejti a helyet, amíg valahogyan élni nem tud a lehetőséggel. De titkát a legnagyobb óvatossággal őrzi, nem? De nem így Barnabás. Ő Pálért ment, és megosztotta vele ezt a lehetőséget. Próbálhatta volna magának megszerezni a szolgálatot, hogy ez az új növekedés az ő nevéhez kötődjön. De őt nem a saját neve érdekelte, hanem az Úr munkája – és bátran karolt fel, és hívott segítségül más, alkalmas testvéreket.
A 133. zsoltár azt írja, hogy az Úr áldása van, ahol egységben vannak az atyafiak. Ezt az áldást látjuk Barnabás és Pál szolgálatában. Barnabás megértette, hogy Pál képességei, szolgálata és eredménye nem fogja őt kisebbíteni. Hiszen a lényeg, hogy az Urat szolgálják, és függetlenül attól, hogy Barnabás vagy Pál által növekszik a gyülekezet, annak örülhetünk. 
Vagyis az Úr áldása ott van, ahol a Szentlélek erejével le tudjuk tenni irigységünket és büszkeségünket. Ahol készek vagyunk segítséget kérni, és elismerni, hogy az Úr egymástól függővé teremtett minket. Nincs olyan gyülekezet, ahol én lehetek a „mindenes”. Egy test tagjai vagyunk, egymásra szorulunk, ezért bátran kérjünk segítséget életünk apró dolgaiban és szolgálataiban – meglátjátok, a közös munka által az Úr országa fog jobban növekedni!
Tanítás és vezetés alatt növekvő gyülekezet (11:26)
Barnabás alázata által az antiókhiai gyülekezet két csodálatos tanítót nyert, akik egy teljes évig szolgáltak nagy erővel a gyülekezetben. Két fő jellemzője volt ennek az időszaknak: a közösség és a tanítás. Azt olvassuk, hogy „forgolódtak a gyülekezetben”, még pontosabban: összegyűltek, összejöttek a gyülekezetben. Vagyis ezt az időszakot nem csak egyéni tanítványképzés jellemezte (bár valószínűleg az is történt), hanem közösségben való lét. A másik jellemző pedig a tanítás, azaz a Szentírás kutatása, és igazságainak való alávetés.
Mindebből hadd vonjunk le pár fontos következtetést, szeretett gyülekezet. Bármennyire nagy hangsúlyt is helyez a mai világunk az egyénre és az egyéni fejlesztésre, keresztyén körben pedig a személyes tanítványképzésre, ez sosem válhat egyeduralkodóvá vagy fő eszközzé a gyülekezetben. A keresztyénség kezdettől fogva egy közösségi vallás. Szükségünk van egymásra. Többek között azért is, mert a közösségben formáljuk egymást, és segítjük egymás növekedését. Szükséged van rendszeresen arra, hogy élő közösségben létezz a testvéreiddel. Ez nem korlátozódhat csupán az istentiszteletre. Szükséged van olyan alkalmakra és csoportokra, ahol számontartanak, ahol megszólalhatsz, ahol figyelnek rád, és te is figyelsz másokra. Újra és újra össze kell jönnünk, ahogyan a Zsidó levél mondja, hogy ne hagyjuk el összejöveteleinket (Zsid 10:25).
A másik fontos következtetés pedig a jó tanítás fontossága a gyülekezet növekedése érdekében. Tudom, hogy köreinkben mondjuk néha, hogy „túl sok a tanítás”. Vagy hogy másra is szükségünk van. Általában jó szándékból, hiszen látjuk, hogy gyakorlati dolgokban sokszor az elmélet mögött kullogunk. Azonban ezek az észrevételek sosem jelenthetik azt, hogy a jó tanítás nem fontos, vagy bármi mással helyettesíthető. Nézzetek csak az eredményre! A vers vége azt írja, hogy „a tanítványokat először Antiókhiában nevezték keresztyéneknek.” Vagyis a rendszeres, jó és sok tanítás, valamint a közösség azt eredményezte, hogy egy olyan jó alapokkal rendelkező, buzgó gyülekezet jött létre, amely világosan elkülönült a zsidóktól és más vallásoktól. Ezek a keresztyének tudták, hogy ők kicsodák, hogy miben hisznek, és bátran beszéltek hitükről. Így ismertté váltak a városban.
[bookmark: _GoBack]Talán ez az ige most arra hív fel téged, hogy térj vissza újra az alapokhoz. Vedd komolyan az elhanyagolt alkalmakat – legyen szó imaközösségről, bibliaóráról vagy egyébről. Készülj imádsággal az igehirdetésekre, hogy Isten miben akar formálni a következő alkalmon. Vesd alá magadat az Isten által rendelt lelkészeidnek, élj az ő tanításuk és vezetésük alatt, hogy növekedj. Ezt a munkát nem emberek, hanem a Szentlélek végzi, de ő ilyen egyszerű és konkrét eszközöket is használ.
Másik szükségét meglátó és segítő gyülekezet (11:27–30)
Végül pedig elérünk az antiókhiai gyülekezet felnövekedéséhez. A fejezet azzal zárul, hogy a jeruzsálemi gyülekezetet felnő, és a szükség idején gondot visel az édesanyjáról.[footnoteRef:3] Mindez természetes? Sajnos nem feltétlen. Hiszen olyan könnyű csak a magunk vagy helyi gyülekezetünk terveire és szükségeire nézni, és csak magunk körül forogni. Vagy olyan könnyű elfeledkezni másokról: elvégre ne felejtsük, Jeruzsálem és Antiókhia vagy 500 km távolságra voltak egymástól, szinte nem is kellett semmit tenni, hogy ne értesüljenek a szegény testvéreik nyomorúságáról. [3:  Barrett, C. K. (2004). A critical and exegetical commentary on the acts of the Apostles. Edinburgh: T&T Clark, 558–559.] 

Ám Istennek hála ők nem így tettek, hanem tudva a bekövetkező szükséget, megvontak maguktól, és gondoltak testvéreikre. Sőt, az odaadásuk jeleként még két fő tanítójukat, Pált és Barnabást is elküldték az ajándékkal Jeruzsálembe.
Mire tanít mindez minket? Arra, hogy testvérként és gyülekezetként is egymásra szorulunk. Felelősek vagyunk azért, amit Isten nekünk adott. Hadd mondjam ezt különösen itt Budapesten – Isten nem véletlenül helyezett ide, és adott átlagosnál jobb életszínvonalat. Mindezzel szolgálnunk kell mások felé. Ha pedig így van, akkor dolgok hirtelen megváltoznak. A katasztrófák, mint egy éhínség vagy szerencsétlenség, többé nem csupán szomorú események. A hit látja Isten kezét a nehézségekben.  Tudja, hogy azok lehetőségek a szolgálatra, és Isten szeretetének a megmutatására. Éppen ezért gondold újra végig, hogy ki van a közeledben, aki a segítségedre szorul? És gondolkodjunk közösen is azon, hogy van-e olyan szükség, amiben most mi lehetnénk az Úr eszközei? Isten áldása van azon a gyülekezeten, amely Krisztust felvállalva kész magát megtagadni, és mást előtérbe helyezni. Ámen.

